'Die advertensie wat DStv nie wil hê jy moet sien nie' | Maroela Media
Die vakbond Solidariteit en DStv se regspanne is in 'n briewestryd gewikkel oor die digitale satelliet-uitsaaier se reklameverkoopshuis, DStv Media Sales, se weiering om die vakbond se advertensie oor regstellende aksie uit te saai.
Solidariteit sê hy het die advertensie vervaardig, advertensieruimte bespreek en betaal maar is egter kort voor dit op DStv moes begin verskyn in kennis gestel dat dit nie uitgesaai gaan word nie aangesien dit oor regstellende aksie handel. Die advertensie is vervaardig in aanloop tot die Renate Barnard-regstellendeaksiesaak wat op 20 Maart in die konstitusionele hof in Johannesburg aangehoor word. Kol. Barnard, wat deur Solidariteit verteenwoordig word, veg reeds agt jaar om bevordering in die Suid-Afrikaanse Polisiediens (SAPD). Sy is telkemale oor die hoof gesien vir bevordering weens haar velkleur.
Dirk Hermann, bestuurshoof van Solidariteit, sê die vakbond is steeds in gesprek met DStv. "Volgens DStv het hy die absolute reg rakende die inhoud van advertensies en hoef hy nie redes te verskaf oor hoekom hy nie 'n advertensie wil uitsaai nie. Ons is kort voor die advertensie moes begin verskyn meegedeel dat die advertensie nie aanvaarbaar is nie aangesien dit die woorde regstellende aksie bevat. Ons het die woorde met rassekwotas vervang maar is meegedeel dat dit steeds nie aanvaarbaar is nie. Dit is verregaande dat DStv hom die reg toeëien om te besluit dat die publiek nie die advertensie mag sien nie." Solidariteit sê hy sal verdere stappe teen DStv neem indien die uitsaaier na afloop van die huidige gesprekke steeds weier om die advertensie uit te saai. Die vakbond sê hy sal die advertensie dan ook op sosiale media bekend stel ten einde vir die publiek te wys wat DStv meen hulle nie mag sien nie.
DStv regstellende aksie Renate Barnard
Hoekom laai julle nie die advertensie op Maroela nie?
Ag wat is Sollidariteit nou betrokke by so 'n stryd met DSTV? Daar is 'n baie makliker manier om die advertensie te plaas sodat ALMAL dit kan sien – sit die advertensie op FB!! Ons sal sorg dat ALMAL dit sien!
Dis al lank tyd dat ons moet saam staan vir dit wat reg is. Stuur dit na al die sosiale netwerke uit. Dit is in my opinie amper 'n vinniger opsie. Eendrag maak mag.
Al wat ek kan se en ek het dit al gese is DSTV sal logies dit nie wil uitsaai nie want hulle is dan selfverbind tot regstellende aksie so dus moet ons hulle ook begin boikot veral Supersport en soos iemand reeds gese het laai dit op FB en so word dit gratis deur ander versprei en dan nog internasionaal ook.Onthou DSTV (mnet) is deel van BEELD,RAPPORT VOLKSBLAD DIE BURGER HUISGENOOT EN NOG ANDER EN almal is in die MEDIA24 stal.
DSTV = Nasionale Pers = Monopolie. Die diktators van die mediabedryf sal besluit wat is geskik en wat nie.